Sveinung Rotevatn

Sveinung Rotevatn (født 1987) er en norsk jurist, politiker og miljøverner. Han er daglig leder i Bellona Norge. Han var 1. nestleder i Venstre fra 2020-2025. Han er tidligere stortingsrepresentant fra Sogn og Fjordane (2013-2017) og Hordaland (2021-2025), og var klima- og miljøminister i Erna Solbergs regjering fra 2020 til 2021. Han var også  statssekretær for klima- og miljøminister Ola Elvestuen (V) fra 2018, og før det i Justis- og beredskapsdepartementet, først under Sylvi Listhaug (Frp), deretter Tor-Mikkel Wara (Frp). Han var leder i Unge Venstre 2010–2013. 

 Bakgrunn og utdanning 
Sveinung Rotevatn ble født 15. mai 1987 i Bergen som sønn av sivilingeniør Svein Rotevatn og fysioterapeut Siv Langøen. Rotevatn vokste opp på Nordfjordeid i Vestland. Han gikk på Eid videregående skole, med utvekslingsår på Lethbridge Collegiate Institute i Lethbridge, Alberta i Canada.

Rotevatn tjenestegjorde i musikktroppen til Hans Majestet Kongens Garde, og spiller piano og tverrfløyte. 

Han tok mastergrad i rettsvitenskap ved Universitetet i Bergen (2018), og skrev masteravhandling om Stortingets kontroll med forvaltningen av statseide selskaper, med utgangspunkt i den såkalte VimpelCom-saken.

I 2018 ble Rotevatn ansatt som advokatfullmektig i advokatfirmaet Steenstrup Stordrange (SANDS). Han fikk permisjon fra stillingen da han ble utnevnt som statssekretær i Erna Solbergs regjering. 

I 2023 gjennomførte han sjefskurset på Forsvarets høgskole. 

I 2025 ble han ansatt som daglig leder i Bellona Norge.  

 Politisk arbeid 

Rotevatn startet sin Unge Venstre-karriere som økonomiansvarlig i Bergen Unge Venstre da han begynte å studere ved Universitetet i Bergen i 2007. Han representerte Liberal Liste i studentparlamentet ved Universitetet i Bergen 2007–2009. Rotevatn ble valgt som sentralstyremedlem i Norges Unge Venstre i 2008, 1. nestleder i 2009 og leder i 2010. Hans lederperiode var preget av sterk medlemsvekst og fremgang ved skolevalgene.

I 2009 var han valgkampsekretær for Sogn og Fjordane Venstre, hvor han også satt som fylkesstyremedlem fra 2009 til 2011. Rotevatn var innvalgt i Eid kommunestyre 2011–2013.Fantastisk Eid-resultat - liberaleren.no 13. september 2011.

I 2012 ble Rotevatn kåret til årets europeer av Europeisk Ungdom. Han var styremedlem i Noregs Mållag 2012–2014.

Han ble valgt inn på Stortinget i 2013, som den yngste i historien fra Sogn og Fjordane. Han satt i arbeids- og sosialkomiteen og deltok i Stortingets delegasjon til EFTAs parlamentarikerkomité. Som stortingsrepresentant var Rotevatn sentral i arbeidet med ny arbeidsmiljølov. Han fikk også gjennomslag for å innføre doble statsborgerskap. 

I 2014 gav han ut boken Liberalisme på norsk hos Civita, der han blant annet skriver om frihandel, miljøpolitikk og velferdsstatens bærekraft. 

I 2016 ble han i boken Makteliten pekt på som en av Norges 252 mektigste personer. Sveinung Rotevatn har sittet i Venstres sentralstyre siden 2016. 

Den 24. januar 2020 ble Sveinung Rotevatn satt inn som Norges nye klima- og miljøminister etter at statsminister Erna Solberg (H) gjorde omfattende endringer i regjeringen som følge av Frps uttreden av regjeringen. Under Rotevatns tid som statsråd forsterket Norge sitt klimamål, og regjeringen leverte en stortingsmelding med en klimaplan for 2021–2030. Sentralt i planen stod en varslet tredobling av CO²-avgiften. I tillegg lanserte Rotevatn en ny forvaltningsplan for alle norske havområder som slo fast en ny og strengere grense for petroleumsvirksomhet i Barentshavet. Under Rotevatns tid i klima- og miljødepartementet ble det også lagt frem en strategi for en grønn, sirkulær økonomi og foreslått ti nye nasjonalparker. Som klima- og miljøminister var Rotevatn også president i FNs 5. miljøforsamling. 

I 2020 stilte Rotevatn som kandidat til lederstillingen i partiet Venstre etter at Trine Skei Grande hadde opplyst at hun ønsket å gå av som partileder. Valgkomiteen innstilte Rotevatn som 1. nestleder, mens Guri Melby ble innstilt som leder,Rotevatn innstilles som 1. nestleder - Fjordenes Tidende 23. august 2020Bjørn Egil Halvorsen: -Bare nesten - Det ble døgnet da ingnting bet for Sveinung Rotevatn - Portrettintervju Aftenposten/Lørdag 29. august 2020 og slik endte også valget.

Rotevatn var i Stortingsvalget 2021 1. kandidat for Hordaland Venstre og ble innvalgt på utjevningsmandat. I april 2022 ble Rotevatn valgt som leder av Løvebakken Mållag.

Han stilte igjen til valg i 2025 som førstekandidat i Hordaland uten å komme inn på Stortinget.

 Stortingskomitéer 
 2021–2025: Medlem av Finanskomiteen og nestleder i Venstres gruppestyre
 2013–2017: Medlem av Arbeids- og sosialkomiteen

 Referanser 

 Eksterne lenker 


  "Blå hippie" – portrettintervju i Morgenbladet
  Flere vil ha Sveinung Rotevatn som ny partileder  smp.no
  "Himmelen over Venstres Hus" - portrettintervju i Dagens Næringsliv.

Kategori:Statsråder i Regjeringen Solberg
Kategori:Stortingsrepresentanter fra Venstre
Kategori:Statssekretærer fra Venstre
Kategori:Statssekretærer i Regjeringen Solberg
Kategori:Stortingsrepresentanter for Sogn og Fjordane
Kategori:Stortingsrepresentanter 2013–2017
Kategori:Stortingsrepresentanter for Hordaland
Kategori:Stortingsrepresentanter 2021–2025
Kategori:Venstre-statsråder
Kategori:Unge Venstres ledelse
Kategori:Lokalpolitikere i Eid
Kategori:Venstre-politikere i Sogn og Fjordane
Kategori:Personer fra Eid kommune
Kategori:Norske advokater
Kategori:Alumni fra Universitetet i Bergen